|  |  |  |
| --- | --- | --- |
| **ROMÂNIA**  **JUDEŢUL HUNEDOARA**  **MUNICIPIUL HUNEDOARA**  **CONSILIUL LOCAL** |  | **Anexa nr. 2 la**  **Proiectul de Hotărâre nr. ...............** |

**Programul local**

**pentru finanţarea nerambursabilă a activităţilor nonprofit**

**de interes general pe anul 2024**

* **Autoritatea finanțatoare**

**Municipiului Hunedoara**, acordă finanțări nerambursabile pentru activități nonprofit de interes general, în conformitate cu prevederile Legii nr. 350/2005 privind regimul finanțărilor din fonduri publice alocate pentru activități nonprofit de interes general, cu modificările și completările ulterioare. Domeniile de interes selectate sunt: cultură și tineret.

* **Scopul Programului**

Scopul programului este stimularea organizațiilor nonprofit cu activitate în domeniul culturii, educației, tineretului, pentru realizarea unor obiective de interes public local.

* **Obiectivul general**

Obiectivul general al Programului este *încurajarea participării active a cetățenilor la viața comunității locale.*

* **Obiective specifice**

Obiectivele specifice ale Programului sunt:

* stimularea implicării organizațiilor neguvernamentale în valorificarea și promovarea potențialului cultural al municipiului Hunedoara;
* stimularea participării locuitorilor municipiului Hunedoara la viața culturală, prin diversificarea ofertei culturale;
* sporirea aportului de participare a tinerilor la viața publică şi încurajarea acestora în vederea acumulării responsabilităților individuale sau de grup;
* **Beneficiarii direcți**

Beneficiarii direcți ai Programului sunt :

1. - persoane fizice sau persoane juridice fără scop patrimonial, asociaţii sau fundaţii constituite potrivit legii, care activează în folosul comunităţii municipiului Hunedoara;

* **Beneficiarii indirecți**

Beneficiarii indirecți ai Programului sunt locuitorii municipiului Hunedoara.

* **Durata**

Durata Programului este în conformitate cu Anunțul de participare la selecția de proiecte.

* **Bugetul Programului**

Sumele defalcate pe domenii de interes, propuse a fi finanțate în anul 2024 sunt următoarele:

|  |  |  |
| --- | --- | --- |
| **Nr. crt.** | **Domeniu pentru care se alocă sume de la bugetul local în 2024** | **Suma**  **Lei** |
| 1. | Cultura | 200.000 |
| 2. | Tineret | 150.000 |
|  | **TOTAL** | **350.000** |

* **Procedura aplicată**

Finanţarea nerambursabilă acordată din fonduri publice unui beneficiar se va face în baza unui *contract de finanţare nerambursabilă* încheiat între Consiliul local al municipiului Hunedoara, reprezentat de Primar, în calitate de ordonator principal de credite, şi beneficiar, în urma aplicării **procedurii selecţiei publice de proiecte.**

* **Principiile de atribuire a contractelor de finanţare nerambursabilă**

Principiile care stau la baza atribuirii contractelor de finanţare nerambursabilă sunt:

* *libera concurenţă,* respectiv asigurarea condiţiilor pentru ca persoana fizică sau juridică ce desfăşoară activităţi nonprofit să aibă dreptul de a deveni beneficiar, în condiţiile Legii 350/2005 privind regimul finanţărilor din fonduri publice alocate pentru activităţi nonprofit de interes general;
* *eficacitatea utilizării fondurilor publice,* respectiv folosirea sistemului concurenţial şi a criteriilor care să facă posibilă evaluarea propunerilor şi a specificaţiilor tehnice şi financiare pentru atribuirea contractului de finanţare nerambursabilă;
* *tratamentul egal,* respectiv aplicarea în mod nediscriminatoriu a criteriilor de selecţie şi a criteriilor pentru atribuirea contractului de finanţare nerambursabilă, astfel încât orice persoană fizică sau juridică ce desfăşoară activităţi nonprofit să aibă şanse egale de a i se atribui contractul respectiv;
* *excluderea cumulului,* în sensul că aceeaşi activitate urmărind realizarea unui interes regional nu poate beneficia de atribuirea mai multor contracte de finanţare nerambursabilă de la aceeaşi autoritate finanţatoare;
* *neretroactivitatea,* respectiv excluderea posibilităţii destinării fondurilor nerambursabile unei activităţi a cărei executare a fost deja începută sau finalizată la data încheierii contractului de finanţare;
* *cofinanţarea,* în sensul că finanţările nerambursabile trebuie însoţite de o contribuţie de minimum 10% din valoarea totală de finanțare a proiectului din partea beneficiarului.

**Comisia de gestionare a Programului**

În vederea gestionării Programului, se constituie, prin dispoziţia Primarului comisia de evaluare şi selecţie a proiectelor în vederea atribuirii contractelor de finanţare nerambursabilă.

Anunţul de participare la selecţia de proiecte va fi publicat în cotidiene de interes local, în Monitorul Oficial al României, partea a VI-a şi pe site-ul autorităţii publice finanţatoare: [www.primariahunedoara.ro](http://www.primariahunedoara.ro)[.](http://www.primariahd.ro/)

**INIȚIATOR**

**PRIMAR,**

**DAN BOBOUȚANU**

**AVIZAT SECRETAR GENERAL,**

**Dănuț Militon Laslău**